《武曲峡》
清代·史密

乱峡坼全天，破石入太古。崩云泄嵌窦，渗阴漏时雨。

中江束朝昏，外剑割寒暑。冥冥桤树林，哀哀叫杜宇。

野人置屋高，深居避豺虎。峡门霾日车，见炊始知午。

巴俗多古风，男女自力苦。百钱供客餐，肉酒薄尊俎。

中原甚荒饥，物价那可取。所以蜀地粟，千船下荆楚。

惜哉瘿瘰多，卜居畏水土。迟迟登前途，怅怅逐徒旅。

作者简介：史密，初名襄龄，字梅叔，号梅裳，济宁人。嘉庆癸酉拔贡，历官淡水同知。有《史梅叔诗选》。